古塞下曲
作者：周密
朝代：宋

paragraphs: 塞下棗已紅，胡馬號北風。
傳聞右賢王，萬騎圍雲中。
雲中太守猛如虎，夜開城門納降虜。
十丈高旂沉黑雲，一尺捷書飛白羽。
武皇但喜奏捷頻，豈知白骨高如城。
邊城百戰勝常少，一勝惟著將軍名。
將軍成名戰士死，去年戰士今無幾。
血染黄沙草不青，萬里陰雲哭胡鬼。
塞下曲，不忍聞，何人爲我達漢君。
武功本是輔文具，願君偃武而修文。